இந்த முடிவை எடுக்க வேண்டியது உச்சநீதி மன்றத்தால் நியமிக்கப்பட்ட உள்ளூர் நிபுணர் குழுதானே தவிர மாசுக்கட்டுப்பாட்டு வாரியம் அல்ல. இந்தக் குழுவின் கூட்டம்கூட கடந்த ஒரு ஆண்டாக நடத்தப்படாத நிலையில் மறைமுகமாகத்தான் சுத்தப்படுத்துவதற்கான அனுமதியை மாசுக்கட்டுப்பாட்டு வாரியம் வழங்கியுள்ளது. அவர்கள் சுத்தம் செய்யும் தரம் குறைந்த நடைமுறையால் கொடைக்கானலில் பரவியுள்ள முழு பாதரசக் கழிவுகளையும் அகற்றிச் சுத்தம் செய்ய முடியாது. இவர்கள் சுத்தம் செய்து முடித்த பின்னரும்கூட அந்தத் தொழிற்சாலை வளாகத்தில் 200கிலோகிராம் வரை பாதரசக் கழிவானது மண்ணோடு மண்ணாக கலந்துதான் இருக்கும். எனவே இங்கிலாந்தில் கடைபிடிக்கப்படுவது போன்ற சர்வதேச நடைமுறையில் சுத்தம் செய்தால்தான் கொடைக்கானலும் சுற்றியுள்ள பகுதிகளும் பாதரசக்கழிவு அபாயத்திலிருந்து தப்பிக்க முடியும்” என்றார். பாம்பார் சோழா சூழல் அமைப்பின் ஓர் அங்கமாகவும் வைகை ஆற்றின் நீர்ப்பிடிப்பு பகுதியாகவும் செயல்படும் சூழலியல் முக்கியத்துவம் வாய்ந்த இடமான கொடைக்கானல் சர்வதேசத் தரத்தில் தூய்மைப் படுத்தப்பட வேண்டும் என்பதும் தமிழ்நாடு மாசுக்கட்டுப்பாட்டு வாரியம் இந்த தவறான முடிவை திரும்பப்பெற வேண்டும் என்பதுமே அனைவரது எதிர்பார்ப்பாக உள்ளது.